C 298/31

Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods. 2 a 3 delegovaného nariadenia Komisie (EÚ) 2019/33

(2020/C 298/14)

Toto oznámenie sa uverejňuje v súlade s článkom 17 ods. 5 delegovaného nariadenia Komisie (EÚ) 2019/33 (1).

OZNÁMENIE O SCHVÁLENÍ ŠTANDARDNEJ ZMENY

„Weinviertel“

Referenčné číslo: PDO-AT-A0206-AM01

Dátum oznámenia: 21. 2. 2020

OPIS A DÔVODY SCHVÁLENEJ ZMENY

Opis a dôvody

Z dôvodu prechodu registra vinohradníckych plôch na integrovaný systém správy a kontroly je potrebné prispôsobiť maximálne hektárové výnosy.

JEDNOTNÝ DOKUMENT

1. Názov výrobku

Weinviertel

2. Druh zemepisného označenia

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

4. Opis vína (vín)

Označenie pôvodu „Weinviertel“ sa smie používať len v prípade vín odrody Grüner Veltliner s výraznými ovocnými, korenistými (čierne korenie) črtami typickými pre danú odrodu, pričom sa však toleruje sceľovanie, ktoré nemá vplyv na označenie (maximálne 15 %), s akostnými vínami z iných odrôd. Ďalšie organoleptické vlastnosti sa uvádzajú v špecifikácii výrobku.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

5. Vinárske výrobné postupy

a) Základné enologické postupy

Relevantné obmedzenia týkajúce sa výroby vín

Pri označení pôvodu „Weinviertel“ sú povolené všetky enologické postupy stanovené v nariadeniach (EÚ) 2019/934 a (EÚ) 2019/935 pre vína s chráneným označením pôvodu, s výnimkou ošetrenia sorbanom draselným a dimetyldikarbonátom. Zníženie obsahu kyselín je podľa ustanovení v nariadeniach (EÚ) 2019/934 a (EÚ) 2019/935 možné. O prípadnom zvýšení obsahu alkoholu rozhoduje spolková ministerka pôdohospodárstva, regiónov a cestovného ruchu v závislosti od poveternostných podmienok počas vegetačného obdobia. Podmienky možného zvýšenia obsahu kyselín sa pritom orientujú podľa ustanovení v nariadeniach (EÚ) 2019/934 a (EÚ) 2019/935.

Osobitné enologické postupy (vrátane obohacovania) vyplývajú z konkrétnej zvolenej výrobnej metódy. Uvádzajú sa v danej špecifikácii výrobku.

b) Maximálne výnosy

10 000 kg hrozna na hektár

6. Vymedzená zemepisná oblasť

Označenie pôvodu „Weinviertel“ sa vzťahuje na dolnorakúske okresy Gänserndorf, Korneuburg (s výnimkou obce Stetteldorf am Wagram), Mistelbach, Hollabrunn u Horn.

7. Hlavné muštové odrody

Grüner Veltliner – Weißgipfler

8. Opis súvislostí

Z geologického hľadiska možno oblasť Weinviertel rozdeliť do piatich rozličných útvarov: „Český masív“ v oblasti Weinviertel tvorí hraničné vyvýšené pásmo k oblasti Waldviertel. „Pôvodné horniny“ (žuly, ruly, bridlice) možno rozoznať podľa rôznej miery zvetrávania jednotlivých hornín.

„Molasová zóna“ sa rozprestiera v západnej časti oblasti Weinviertel. Tvoria ju prevažne voľné zvetraniny ako íly, naplaveniny, piesok, štrk a sčasti aj vápenec. Sformovali sa v kenozoiku a ich základ tvoria usadeniny z Álp na juhu a Českého masívu na severe a západe. „Zóna Waschbergu“ sa rozprestiera od vrchu Waschberg pri obci Stockerau, cez pahorkatinu Leiser Berge, obec Staatz, obec Falkenstein až po južnú Moravu. Pred 17 miliónmi rokov sa horizontálnym posunom dostala medzi molasovú zónu a Viedenskú panvu, pričom vznikli bradlá pieninského typu (nem. Durchspießungsklippe), ako napríklad úplne izolovane stojaci nápadný vápencový kužeľ Staatzer Klippe.

„Flyšovú zónu“ tvoria dve horské pásma, ktoré lemujú panvu Korneuburger Becken. Ide o východné výbežky Álp. Pojmom flyš sa označujú horniny, ktoré sa ľahko zosúvajú: navrstvené voľné sedimenty skĺzli pôsobením tektonických pohybov do morských hlbín, pričom spodnú vrstvu vytvorili hrubšie piesky, jemnejšie íly sa ukladali vo vyšších vrstvách. Časom spevneli, čím vznikli pieskovce a ílovité sliene. Východná časť oblasti Weinviertel sa zaraďuje k Viedenskej panve. Ide o osobitnú zónu s usadeninami rôznych hornín, ktoré vznikli rozpínaním a naťahovaním podkladu pri prechode Álp do Karpát. Miestami sú rozpoznateľné zlomy (Steinberg pri meste Zistersdorf), pozdĺž ktorých geologický poklad klesal do hĺbky.

Oblasť Weinviertel sa vyznačuje „panónskym podnebím“. Z teplotného hľadiska ide o kontinentálny typ, z hľadiska zrážok sú citeľné oceánske vplyvy. Víno vykazuje tieto typické črty:

Farba: svetložltá, zelenožltá;

Vôňa: buket typický pre odrodu;

Chuť: ovocná, korenistá, čierne korenie; bez drevnatých tónov; nie nadmerne alkoholová; bez botrytického nádychu. Oblasť Weinviertel je oddávna najdôležitejšou oblasťou pestovania odrody Grüner Veltliner v Rakúsku. Táto odroda vďačí za svoju charakteristickú vôňu a arómy predovšetkým sprašovým pôdam a podnebiu s typickými výraznými rozdielmi medzi nočnými a dennými teplotami. Nádych „čierneho korenia“ vykazuje odroda Grüner Veltliner predovšetkým v oblasti pestovania Weinviertel.

Ďalším faktorom ovplyvňujúcim výrazný charakter vín Grüner Veltliner z oblasti Weinviertel je skutočnosť, že vinárske podniky sú predovšetkým rodinnými podnikmi, v ktorých sa štýl výroby vína odovzdáva z generácie na generáciu.

9. Ďalšie základné podmienky (balenie, označovanie, iné požiadavky)

Právny rámec:

vnútroštátne právne predpisy

Druh ďalšej podmienky:

výnimka pre výrobu vo vymedzenej zemepisnej oblasti

Opis podmienky:

Víno s označením pôvodu „Weinviertel“ možno podľa rakúskeho zákona o víne uviesť na trh len so štátnym kontrolným číslom. Podmienkou jeho získania je skúška analytických a organoleptických vlastností vzorky (pozri špecifikáciu výrobku) každého vína, ktoré sa má uviesť na trh s označením pôvodu „Mittelburgenland“ (tzv. systematická kontrola).

Senzorickú skúšku vín vykonáva úradná degustačná komisia. Takúto komisiu tvorí šesť degustátorov a jeden predseda komisie. Vzorky sú pri degustácii anonymizované. Na skúšobnom formulári sa uvádzajú len údaje potrebné na hodnotenie, ako napríklad tradičné označenie a ročník. Degustátori na základe svojich skúseností a určených vzorových vín posudzujú, či prezentované vína zodpovedajú typickým vínam s pôvodom v oblasti Weinviertel a či ich možno ich uviesť na trh (t. j. či sú bezchybné). Výsledok degustovania sa formuluje ako ÁNO alebo NIE. Negatívne hodnotenie sa musí písomne zdôvodniť. Vzorka sa považuje za senzoricky vyhovujúcu vtedy, keď väčšina degustátorov rozhodne pozitívne. Pri rozhodnutiach v pomere 4:2 sa vzorka postúpi ďalšej degustačnej komisii.

Odkaz na špecifikáciu výrobku

https://www.bmlrt.gv.at/land/produktion-maerkte/pflanzliche-produktion/wein/Weinherkunft.html

(1) Ú. v. EÚ L 9, 11.1.2019, s. 2.